
–	като взе предвид член 150, параграф 5 и член 136, параграф 4 от своя Правилник за дейността,
А.	като има предвид, че Жозеф Фигейра Мартен, хуманитарен изследовател с белгийско и португалско гражданство, работещ за неправителствената организация FHI 360, беше отвлечен на 26 май 2024 г. в Централноафриканската република от групата „Вагнер“ и по-късно предаден на органите на Централноафриканската република;
Б.	като има предвид, че Централноафриканската република повдигна напълно неоснователни обвинения срещу него, включително в шпионаж и тероризъм, за които той би могъл да бъде осъден на доживотен затвор и принудителен труд;
В.	като има предвид, че той беше държан в OCRB (Централна служба за борба с бандитизма) в Банги при строг тъмничен режим и беше измъчван и заплашван със смърт; като има предвид, че той е държан при нечовешки условия и без съдебен процес в продължение на повече от година и че в нарушение на наказателното право на Централноафриканската република не е получил отговор на искането си за условно освобождаване;
Г.	като има предвид, че здравословното му състояние се е влошило драстично и че според медицински оценки той се нуждае от спешна евакуация;
Д.	като има предвид, че въоръжени групировки, действащи в Централноафриканската република, извършват незаконни и произволни арести и задържания;
Е.	като има предвид, че Централноафриканската република е сериозно засегната от кампаниите за дезинформация на Русия и на нейна територия е разположен един от най-големите контингенти от наемници от групата „Вагнер“;
Ж.	като има предвид, че ЕС подкрепя населението на Централноафриканската република, като предоставя хуманитарна помощ, помощ в областта на сигурността и помощ за развитие;
З.	като има предвид, че случаят с г-н Мартен беше определен от ООН и ЕС като случай, който отразява по-широк модел на дезинформация и антизападна реторика, насърчаван от свързани с Русия участници в Централноафриканската република;
1.	изисква от органите на Централноафриканската република незабавно и безусловно да освободят г-н Мартен, като се има предвид липсата на достоверни и обосновани доказателства, оправдаващи неговото задържане;
2.	настоятелно призовава органите на Централноафриканската република да разрешат евакуацията му по медицински причини и да гарантират достъпа му до правно представителство, консулска помощ и подходящи грижи в съответствие с международните стандарти в областта на правата на човека;
3.	решително осъжда нарушенията на правата на човека, извършени по време на произволното, продължително и нечовешко задържане на г-н Мартен, което сериозно застрашава живота и здравето му;
4.	настоява всички съдебни производства стриктно да спазват гаранциите за справедлив процес, залегнали в Международния пакт за граждански и политически права и в приложимите разпоредби на националната правна уредба на Централноафриканската република;
5.	призовава органите на Централноафриканската република да гарантират, че въоръжените групировки, действащи на нейна територия, незабавно ще преустановят незаконните и произволни арести и нападения срещу хуманитарни работници и работници от НПО;
6.	призовава да се гарантира подвеждането под отговорност от извършителите на нарушения и злоупотреби с правата;
7.	осъжда нарастващата политически мотивирана външна намеса в Централноафриканската република, включително чрез руски паравоенни сили и кампании за дезинформация; отново призовава Съвета да определи групата „Вагнер“ като терористична организация;
8.	подчертава, че зачитането на правата на човека е от решаващо значение за доброто сътрудничество между ЕС и Централноафриканската република;
9.	призовава ЗП/ВП да предприеме всички възможни стъпки, в координация с белгийските и португалските органи, включително чрез повдигане на въпроса за г-н Мартен в политическия диалог между ЕС и Централноафриканската република, за да се гарантира неговото освобождаване и зачитането на неговите права; подчертава необходимостта от целенасочени мерки от страна на ЕС, в случай че органите на Централноафриканската република продължават да нарушават правата на г-н Мартен;
10.	възлага на своя председател да предаде настоящата резолюция съответно на Съвета, на Комисията, на върховния представител/заместник-председател, на правителството и парламента на Централноафриканската република, на Африканския съюз и на Организацията на обединените нации.

